ตปท.ทะลัก3.4หมื่นล.
นักวิเคราะห์เขย่งเป้าปีนี้1,197เอเชียวิ่งสลอนเก็งสหรัฐอัดฉีด
20 ส.ค. 2554

นักวิเคราะห์เขย่งเป้าปีนี้1,197เอเชียวิ่งสลอนเก็งสหรัฐอัดฉีด
โพลนักวิเคราะห์เพิ่มเป้าดัชนีหุ้นปีนี้ถึง 1,197 จุด คาดต่างชาติโหมเข้าลงทุนครึ่งปีหลัง 34,571 ล้านบาท หุ้นเด้ง 15 จุด เก็งสหรัฐอัดฉีด
นายสมบัติ นราวุฒิชัย เลขาธิการ สมาคมนักวิเคราะห์หลักทรัพย์ เปิดเผยว่า ผลสำรวจความเห็นนักวิเคราะห์ครั้งล่าสุด ได้ปรับเพิ่มเป้าหมายดัชนีหุ้นสิ้นปีนี้เป็นเฉลี่ย 1,197 จุด เพิ่มขึ้น 16 จุด จากการประเมินครั้งก่อนในเดือน เม.ย.ที่ 1,181 จุด คาดจุดสูงสุดครึ่งปีหลังเฉลี่ย 1,221 จุด และต่ำสุดที่เฉลี่ย 995 จุด 
ขณะเดียวกันนักวิเคราะห์คาดว่า ในช่วงครึ่งปีหลังนักลงทุนต่างชาติจะมียอดซื้อสุทธิ 34,571 ล้านบาท เพราะรัฐบาลมีเสถียรภาพ มีการใช้นโยบายกระตุ้นเศรษฐกิจให้กับรากหญ้า ขณะที่คาดว่าสถาบันในประเทศจะมียอดซื้อสุทธิ 18,286 ล้านบาท
สำหรับผลประกอบการของบริษัทจดทะเบียน (บจ.) คาดกำไรต่อหุ้นเติบโตเฉลี่ยที่ 16.7% ดีขึ้นจากที่เคยคาดไว้โต 13.8% ส่วนปี 2555 น่าจะขยายตัวเฉลี่ยอยู่ที่ 13.2% หากใช้สมมติฐานอัตราภาษีนิติบุคคล 30%
ขณะที่ในปีนี้คาดกลุ่มโรงแรมจะมีกำไรต่อหุ้นเติบโตมากที่สุด 220.23% ตามด้วยกลุ่มปิโตรเคมี โตเฉลี่ย 81.61% และกลุ่มอาหาร เพิ่ม 32.68%
กลุ่มสื่อสารจะให้อัตราผลตอบแทนเงินปันผลสูงที่สุด 7.15% กลุ่มชิ้นส่วนอิเล็กทรอนิกส์ให้ 5.51% และวัสดุก่อสร้างแจก 3.99% 
สำหรับปี 2555 คาดกำไรต่อหุ้นของกลุ่มเดินเรือจะโตมากที่สุดเฉลี่ย 48.39% ตามด้วยธนาคารพาณิชย์โตเฉลี่ย 12.94% กลุ่มชิ้นส่วนอิเล็กทรอนิกส์ 12.85% และกลุ่มสื่อสารยังเป็นแชมป์จ่ายปันผล คาด 6.35%
ทั้งนี้ คาดว่าคณะกรรมการนโยบายการเงิน (กนง.) จะปรับขึ้นดอกเบี้ยอีก 12 ครั้ง เป็น 3.6% จากครั้งก่อนคาด 3.2% เพราะล่าสุดอยู่ที่ 3.25%
“นักวิเคราะห์แนะนำจัดพอร์ตให้มีการกระจายการลงทุนในสินทรัพย์ต่างๆ เน้นหุ้นหรือกองทุนหุ้น 54% ส่วนทองคำหรือโกลด์ฟิวเจอร์สให้น้ำหนัก 13% หลังคาดการณ์ราคาทองสิ้นปีนี้อยู่ที่บาทละ 22,772 บาท และขยับขึ้นเป็น 23,800 บาทในปีหน้า”
ทั้งนี้ ณ วันที่ 13 ก.ค.ราคาทองคำแท่งสร้างสถิติสูงสุดใหม่ รับซื้อ 22,350 บาท และขายออก 22,450 บาท 
สำหรับการลงทุนระยะสั้น ควรเพิ่มความระมัดระวัง คาดหุ้นมีความผันผวนในทิศทางขาขึ้น เน้นหุ้นที่ป้องกันเงินเฟ้อ ได้ประโยชน์จากนโยบายรัฐบาลใหม่และติดตามการเมืองอย่างใกล้ชิด
ด้านตลาดหุ้นเอเชียดีดกลับถ้วนหน้า ส่วนหุ้นไทยพลิกมาปิดที่ 1,077.04 จุด พุ่งขึ้น 15.01 จุด หรือ 1.41% ด้วยมูลค่าการซื้อขาย 20,635 ล้านบาท เพราะกองทุนกลับมาซื้อคืน 795 ล้านบาท หลังขายออก 9,000 ล้านบาทส่วนต่างชาติขายเพียง 303 ล้านบาท 
มาร์เก็ตติง เปิดเผยว่า หุ้นรับข่าวดี เรื่องสหรัฐอาจจะออกมาตรการกระตุ้นเศรษฐกิจอีกครั้งหนึ่งหรือ QE3 และเศรษฐกิจจีนไตรมาส 2 ขยายตัว 9.5% ดีกว่าคาด ทำให้สินค้าโภคภัณฑ์ปรับตัวขึ้น